Informasjon om prosjektet Barn og unge si helseteneste

Sjølv om dei fleste barn og unge har ei god psykisk helse, vert det rapportert om ein auke i psykiske vanskar. Mange ulike instansar har gode tilbod til barn og unge med psykiske helseplager. Både ungdom, foreldre og fagfolk kan oppleve systemet av hjelpeinstansar som forvirrande. For ungdom og foreldre kan det vera vanskeleg å vite kvar ein skal henvende seg for å få den hjelpen dei treng. Dei etterspør betre informasjon om tilbodet, «ei dør inn» til hjelpetenestene og at tilbodet dei får er samanhengande.

Psykiske helseplager blant barn og unge vert rapportert av mange kommuner å vera den største utfordringa i folkehelse- og forebyggingsarbeidet. Mange saknar gode verktøy for å jobbe systematisk med å skape helsefremjande oppvekstmiljø for alle barn og unge. I vår region har mange kommunar allereie valgt ein samhandlingsmodell. I spesialisthelsetenesta er det innført pakkeforløp for barn og unge med psykiske lidingar. Ei utfordring med pakkeforløpa er at dei i først og fremst har fokus på kva spesialisthelsetenesta skal gjere. For å lage gode forløp for barn og unge med psykiske vansker og deira foreldre, er det nødvendig at me ser på tilbodet som ein heilskap, på tvers av kommune og spesialisthelseteneste.

Helse Førde har difor tatt initiativ til et **samhandlingsprosjekt** for å styrke samarbeidet om helsetenestene til barn og unge med våre samarbeidskommunar. No ønsker me å invitere dykk med inn i dette prosjektet!

Prosjektet er ein del av ei regional satsing på Vestlandet som vert kalla «Barn og unge si helseteneste» og har som mål å sikre bedre tenester for barn og unge med psykiske helseplager. Prosjektet har sitt utspring i Helse Fonna der kommunale tenester, spesialisthelsetenesta og brukarar har samarbeida om å utvikle samhandlingsforløp for ulike typar psykiske vanskar. Forløpa skildrar dei ulike tenestene sine rollar og ansvar, og kjem med faglege tilrådingar om kva kvar teneste skal gjere av kartlegging og tiltak. Hensikten med forløpa er å skildre korleis dei ulike tenestene fungerer som ein heilskap i eit forløp. Slik kan dei vera eit felles kart når me skal gje god hjelp til barn og unge her hjå oss. For ei oversikt over dei 7 samhandlingsforløpa som til no er utvikla, ta ein kikk på denne sida; <https://helse-fonna.no/barn-og-unges-helseteneste>

**Målsetting med prosjektet i vårt område er:**

* Å samle tenestene for å drøfte utfordringar i tenestetilbodet til barn og unge lokalt her hjå oss. Kva treng barn, unge og deira foreldre for å oppleve at tilbodet me gjev er meir samanhengande?
* Jobbe konkret med samhandlingsforløpa for å vidareutvikle og forbedre desse slik at dei gjev ei god skildring av tilbodet til barn og unge her og at dei skildrar slik me ønsker å samhandle i vår region. Innspel frå dykk vil bli tatt med i det lokale og regionale arbeidet der brukarar, kommunale tenester og spesialisthelsetenesta i heile regionen bidreg til å vidareutvikle samhandlingsforløpa og tegne opp kartet i fellesskap.

Me vonar de er positive til dette samarbeidsprosjektet!

Beste helsing

Eili Nygard Riise

Psykologspesialist og prosjektleiar

Psykisk helsevern for barn og unge, Helse Førde